Byrum
Byrum, by på Læsø; 436 indb. (2014). Byrum ligger midt på Læsø omkring midtvejs mellem de to øvrige byer, Vesterø Havn og Østerby. 
Mens disse begge er blevet til i forbindelse med anlæg af havne inden for de sidste 150 år, er øens centrale bydannelse af ældre dato, grundlagt af munke fra Vitskøl Kloster. Den omkranser den rødkalkede Byrum Kirke fra ca. 1200 og er Læsøs administrative centrum med rådhus, bibliotek, skole, ældreboliger, m.m.
Byrum har desuden øens største supermarked, en biograf, et højt profileret spisested, Spegeriet, og et 17 m højt udsigtstårn, Læsø Tårnet, bygget 1927 af træskomager, cykelsmed og sømand Thorvald Hansen. I sommerperioden afholdes markedsdage i Byrum, og der er skiftende kunstudstillinger i Luddes Hus. 